Papersnake/gushiwen huggingface dataset:
寄韩希说
刘崧（元代）

磊落旴江韩掾史，十年不调滞江城。登山短屐自意远，近水小楼偏眼明。

梧桐深巷围金井，杨柳小窗调玉笙。且可林泉投野逸，莫持文采动公卿。
奉挽近故安抚侍郎龙学刘公 其一
度正（宋代）

有开元祐相，世世出英才。坚正由天得，高明自学来。

清忠通圣鉴，雅望应公台。渭上明星落，山山草木哀。
高宗郊前朝献景灵宫二十一首 其四 盥洗用《乾安》。
郊庙朝会歌辞（宋代）

斋居皇皇，琼琚锵锵。承祭之初，其如在旁。挹彼注兹，储禧迎祥。

神之听之，欣欣乐康。
纯甫以予去岁九日赴东阳今年复趋府作菊花问答见遗因以戏答 其二
强至（宋代）

篱菊答，自古人生有离合。不得渊明泛玉觞，还有子真携酒榼。
菩萨蛮
朱敦儒（宋代）

芭蕉叶上秋风碧。晚来小雨流苏湿。新窨木樨沈。香迟斗帐深。

苏人同向夕。还是愁成忆。忆昔结同心。鸳鸯何处寻。
晚同方舟上人登师子岩作
刘基（明代）

落日下前峰，轻烟生远林。云霞媚馀姿，松柏澹清阴。

振策纵幽步，披榛陟层岑。槿花篱上明，莎鸡草间吟。

凉风自西来，飗飗吹我襟。荣华龙几时，摇落方自冷。

逝川无停波，急弦有哀音。顾瞻望四方，怅焉愁思深。
夜宿黄塘舟中言怀 其一
江源（明代）

十载天涯客，风烟何处家。乱云迷鸟道，新涨没鸥沙。

落日三叉路，春风五岭花。尘途成底事，未老鬓先华。
孤山种桃
释智圆（宋代）

领童闲荷锄，埋核间群木。
他人顾我笑，岂察我心曲。
我欲千树桃，夭夭遍山峪。
山椒如锦烂，山墟若霞簇。
下照平湖水，上绕幽人屋。
清香满邻里，浓艳蔽林麓。
夺取武陵春，来悦游人目。
花开复花落，知荣必有辱。
荣辱苟能齐，人人心自足。
须知我种桃，可以化风俗。
颐轩诗六首
黄庭坚（宋代）

金石不随波，松竹知岁寒。
冥此芸芸境，回向自心观。
贺陆盐允济二首
黄公度（宋代）

商飚送喜满华轩，乔岳锺灵积庆门。
天上台星对南极，人间佳节是中元。
一时闽越看前辈，千载机云见远孙。
香火祝公如卫武，他年勋业照乾坤。
前从军行，仿杜前出塞体九首 其七
陈肇兴（清代）

军中有犒赏，金帛邱山高。呼卢争一掷，百万如秋毫。

行装典鬻尽，只手归蓬蒿。乃知轻性命，原不重钱刀。
挽王之先
吴芾（宋代）

壮志凌云气吐虹，才华高出辈流中。
读书不负建楼意，好客尚赊投辖风。
鹗荐共朝登虎榜，鹢飞无复到蟾宫。
春来池馆浑如旧，梦觉黄粱事已空。
香奁诗三首 其二
张綖（明代）

行遍回廊小立时，轻风吹动隔墙枝。年光荏苒偏伤客，往事参差欲怨谁。

绣被香温催解佩，绮窗月淡称弹棋。酿成一种风流病，对月看花总泪垂。
江永
陈杰（宋代）

江之永兮，朝宗于海。
匪江永兮，洛水攸会。
用韦苏州神静师院韵寄微公
李彭（宋代）

云卧衣裳冷，岩幽钟磬微。秋虫留雾牖，夕鸟下烟扉。

无人瀹茗椀，坐我语斜晖。分携复经岁，长嗟志愿违。
欲入修门未果且留妙山逆旅书所见呈富阳大夫
曾丰（宋代）

诗肩重与毂尘摩，旁县孤村邀我过。
晏昼江山开调远，晴宵星我照临多。
眼为幻使不由我，心与空俱无复它。
百里一轮大圆镜，发奁开幭鉴如何。
金缕曲 其五 变前韵遣闲
樊增祥（清代）

熨遍弹棋局。掩重门、宫香慢炷，贡茶先熟。几日蔷薇开作雪，风贡落红簌簌。

更粉蝶、杨花相逐。团扇裌衣都换了，渐西墙、猫笋看成竹。

闲徙倚，画栏曲。

一生消受聪明福。话家常、三条衲袄，两餐斋粥。偶仿张颠春草意，漫写羊裙几幅。

早将近、薰风梅溽。教换小红蛮格子，剪纹纱、一段潇湘绿。

庄与老，任研读。
司中司命五首
佚名（隋代）

酌兹旨酒，既盈且芬。
式用来歆，衍衍熏熏。
何以宁神，荐有嘉笾。
何以锡民，日惟岂年。
咏葵丘
李宝（宋代）

昔日诸侯会此盟，坛高路远望京城。
靖康之耻埋壮志，葵丘点兵吹角鸣。
欸乃词（赠渔父刘四）
蒲寿（宋代）

白头翁。白头翁。江海为田鱼作粮。相逢只可唤刘四，不受人呼刘四郎。
顺治归山诗
爱新觉罗·福临（清代）

天下丛林饭似山，钵盂到处任君餐。
黄金白玉非为贵，惟有袈裟披肩难。
朕为大地山河主，忧国忧民事转烦。
百年三万六千日，不及僧家半日闲。
来时糊涂去时迷，空在人间走一回。
未曾生我谁是我，生我之后我是谁。
长大成人方是我，合眼朦胧又是谁？
不如不来又不去，来时欢喜去时悲。
悲欢离合多劳虑，一日清闲有谁知。
若能了达僧家事，从此回头不算迟。
世间难比出家人，无忧无虑得安宜。
口中吃得清和味，身上常穿百衲衣。
五湖四海为上客，皆因夙世种菩提。
个个都是真罗汉，披塔如来三等衣。
兔走鸟飞东复西，为人切莫用心机。
百年世事三更梦，万里乾坤一局棋。
禹开九洲汤放桀，秦吞六国汉登基。
古今多少英雄汉，南北山头卧土泥。
黄袍脱换紫袈裟，只为当年一念差。
我本西方一衲子，因何生在帝王家？
十八年来不自由，南征北讨几时休。
我念撒手归山去，谁管千秋与万秋。
题舜帝庙
赵汝普（宋代）

苍梧云断帝升遐，奇石江边自古夸。
莫道薰弦无逸响，鸡鸣寸念亦重华。
点绛唇（和安行老韵）
蔡伸（宋代）

香雪飘零，暖风著柳笼丝雨。恼人情绪。春事还如许。

宝勒朱轮，共结寻芳侣。东郊路。乱红深处。醉拍黄金缕。
云居勤老以书见邀不果往戏作此颂寄之
李纲（宋代）

吾师脱浮玉，振锡来云居。江边波浪已远去，山顶风雷应晏如。

我来问津师草草，咫尺云岑怅难到。师既拗折柱杖不出山，我亦把定缰绳不下道。

试将此意示丛林，抚掌呵呵同绝倒。
城东寓居寄知己
张乔（唐代）

花木闲门苔藓生，浐川特去得吟情。病来久绝洞庭信，

年长却思庐岳耕。落日独归林下宿，暮云多绕水边行。

干时退出长如此，频愧相忧道姓名。
久迟石香不来，忽然莅止，喜甚。谈宴之余，示以新诗，为仿谢灵运南楼望所迟客韵，赋赠
方仁渊（清代）

袅袅春风歇，萋萋孟夏迫。仰看条上禽，俛念同怀客。

佳人期不来，虚馆日已夕。归鸟赴遥岑，浮云安所适。

缅波万类驰，引领心兹戚。携手喜临存，相见弥年隔。

壶觞岂云乐，芙蓉未堪擿。怀抱各今古，翰墨相赏析。

叹息知音稀，莫负斯良觌。
徐天锡归自玉山昌甫以三诗送之后二篇有及予与徐子融傅岩叟之意且托其转寄答其意以谢之 其二
陈文蔚（宋代）

曾共傅岩孙，同坐傅岩石。纪游未抄寄，双梅解相忆。

天涯思美人，折花陡岑寂。所幸柱上题，如新未陈迹。
春宫词
夏寅（明代）

重重绿树围宫墙，杨花扑人春思长。
绛缕重封守宫血，翠鬟空学巫山妆。
监宫夜上金门锁，銮音渐远羊车过。
熏笼斜倚未成眠，月痕已向楼西堕。
东斋
何若瑶（清代）

东斋无客来，萧然惬幽独。随抽架上书，展向窗间读。

夜来微雨过，无声入深竹。晓闻双雀语，万叶新如沐。

物性各得所，吾生安不足。何必希至人，虑淡自无欲。
减字木兰花 其三
王观（宋代）

天之美禄。会饮思量平生福。一硕刘伶，五斗将来且解酲。

百年长醉。三万六千能几日。劝饮瑶觞。祝寿不如岁月长。
赠梁朴臣居士言结道缘
释函是（明代）

夙世曾将今世盟，从来难弟自难兄。无生有话大家事，正好团圞洽道情。
以越笺与三四弟有诗次韵
王洋（宋代）

无复花生拙笔头，一生长负剡藤羞。过门多是陈惊坐，得句谁怜赵倚楼。

社友书来频寄语，山翁鬓已不禁秋。老干仙去吾宗冷，有继华星一字不。
蓝田溪杂咏二十二首。竹间路
钱起（唐代）

暗归草堂静，半入花园去。有时载酒来，不与清风遇。
湘山寺
郝显（宋代）

偃蹇苍松锁翠岩，邦人云是古湘山。
寺穿石磴高低处，塔耸云烟吞吐间。
物外岂知尘世事，个中只许老僧间。
我来策杖登临罢，落日归鸦自往还。
偈六十九首
释道宁（宋代）

数日滂沱雨，今朝仿佛晴。
烟云消散尽，天地廓然清。
檐前鹊噪，消里莺鸣。
岭外牧童歌野径，江边渔父钓长鲸。
禅家高卧无余事，渴饮饥飧贺大平。
两彩一赛，凡圣齐收。
若作佛法商量，大似抱贜叫屈。
水调歌头·凉意在何许
管鉴（宋代）

凉意在何许，高柳荫汀洲。移船藕花深处，待得月如钩。一抹晚山残照，十顷醉红香绿，百＿列琼舟。浩歌激苍莽，豪气溢神州。

泛芙蓉，依绿水，并英游。明年此会，可怜独是贾胡留。赖有瀛洲仙子，能应尝为国子录。少驻云霄高步，相与慰沈浮。富贵傥来尔，有酒且相酬。
大孤山
赵公豫（宋代）

客路将几月，舟行见大孤。时和花烂熳，景淑鸟飞呼。

径有烟霞气，村无市井夫。旷观多乐趣，何事苦嗟吁。
证圣寺杏接梅花未开
王安石（宋代）

红蕊曾游此地来，青青今见数枝梅。
只应尚有娇春意，不肯凌寒取次开。
季天中给谏病没于辽左赋诗吊之
曹尔堪（清代）

撄鳞奏草动宸居，海内争传痛哭书。羝乳竟虚头白后，葵丹空哭汗青馀。

三春漠漠关云黯，千里茫茫塞草疏。蜕骨龙荒何日返，只怜化鹤到淮徐。
宿海会寺
程俱（宋代）

万杉堆青没山骨，云埋七峰时出没。飞泉拂石泻哀湍，下有万古蛟龙窟。

藏头睡熟呼不起，地坼三年蝗蝻出。千山脉理渍清甘，一罅涓涓流石液。

同游况与惠询辈，纳屐振衣何勃窣。大门当前新筑道，跨水曲栏攲突兀。

舂鸣轣辘趁朝炊，水畎悬流机械发。支筇对此自三叹，抱瓮老人长搰搰。

却坐幽堂忽浩歌，回首已失西山日。
和范景仁王景彝殿中杂题三十八首并次韵其四
梅尧臣（宋代）

花中第一品，天上见应难。
近署多红药，层城有射干。
生虽由地势，开不许人看。
天子何时赏，宫娥捧玉盘。
李白书堂
柯敬之（宋代）

久欲华依访谪仙，谪仙书舍尚依然。
青松翠柏疑无路，流水高依别有天。
千片浮云飞碧汉，一声啼鸟破苍烟。
扶筇直上中峰顶，一看千依在眼前。
春日杂兴
陆游（宋代）

四十余年学养生，谁知所得亦平平。
体孱不犯寒时出，路湿常寻乾处行。
还涂临渚
谢朓（南北朝）

绿水缬清波。
青山绣芳质。
落景皎晚阴。
残花绮余日。
白沙澹无际。
青山眇如一。
伤此物运移。
惆怅望还律。
白水田外明。
孤岭松上出。
即趣佳可淹。
淹留非下秩。
登太白酒楼用黄宫詹韵
区大纬（明代）

任城百雉何突兀，城边古道层楼出。楼上仙人去不还，杨柳芙楼自披拂。

清平奏曲是何年，天子呼来尚醉眠。何如采石矶头夜，捉月骑鲸飞上天。

天边明月依然在，清光夜夜生沧海。玉楼高处几经春，虬龙何日洒飞鳞。
遗兴
潘淳（清代）

万事束高阁，关心现在身。何人光汗简，几辈没风尘。

晚食无须肉，高歌信有神。乾坤容啸傲，谁道老夫贫。
题拗韁牛
释绍昙（宋代）

陇树冥冥日向西，苦贫芳草不知归。
牧童尽力拽得转，在在暝烟深翠微。
宫词 其九
花蕊夫人徐氏（唐代）

三面宫城尽夹墙，苑中池水白茫茫。直从狮子门前入，旋见亭台绕岸傍。
凝霜树
林枝（明代）

南山有嘉木，翠影何离离。东风丽晴旭，秋月悬枯枝。

泠然一夜霜，曙色凝参差。恍疑云锦张，乍若霞彩施。

即兹有琼树，何必仙路奇。
和陶劝农六首
苏轼（宋代）

咨尔汉黎，均是一民。
鄙夷不训，夫岂其真。
怨愤劫质，寻戈相因。
欺谩莫诉，曲自我人。
端午帖子 其二
欧阳修（宋代）

珠箔凉飔入，金壶昼刻长。鸾台尘不动，销尽故时香。
郭巨庙
陈毓秀（清代）

孝子顺孙人当为，斯理至庸无少畸。殷殷返哺鸟之私，不闻以惨行其慈。

老人抱孙情至怡，旨甘分给恒有之。即虑儿饱母或饥，瓶罄罍耻宜责谁。

埋儿勿论儿无知，有嗣乏嗣亲其悲。
送赵漕称
徐积（宋代）

人之古貌，或未必醇。或醇貌古，或非通人。我视赵公，其貌甚古。

或德俱醇，通达明悟。我曹山野，岂足尽知。但据所见，以类可推。

大河之说，何其通达。精简平允，明辨昭皙。盖其或得，身至自阅。

坐而可言，起而可设。又云九河，勿守故迹。但求禹意，然后为得。

此说尤奇，汉儒不及。我自黑头，尽或河渠。逢人辄问，三十年馀。

得公此说，庶几成书。既讲大河，遂及赈饥。如此方略，所系甚大。

乡官胥徒，实为巨害。使领虽贤，吏不可乏。必得官吏，斯为善法。

可为利泽，可制奸猾。如其备预，莫若义仓。勿取军民，勿法隋唐。

裒多益寡，斯谋乃臧。损上益下，民悦无疆。可自王公，下至选人。

每月之俸，百取一分。凡千钱者，其出钱十。斛取一升，缣取一疋。

各从本所，贮其本色。主者不劳，但视其籍。不移一符，不烦一力。

月知所增，岁知所积。出者不劳，如无所出。其所损者，毫毛涓滴。

一仓之内，诸所畜聚，尽是官俸。凡皆为民，不得移用。

即移用者，法不可纵。不以去官，不以赦原。设法如此，其谁敢干。

古人所贵，讲辨之学。应而弗精，询谋诹度。惟是陋生，不足待问。

问而不应，应而不精。君子不为，非人之情。惟是弗精，面目腼然。

在乎复教，庶无后愆。
恭进理宗皇帝挽词 其一
马廷鸾（宋代）

仁孝初闻代，讴歌早戴虞。多能天与圣，大度祖同符。

恻怛钦刑诏，严恭事帝图。初终两甲子，经远有宏模。
见赵章泉
姚镛（宋代）

秉芳独向章泉老，四海儿童以字传。特诏难更高士服，好诗多入贾人船。

行窝冷落熙宁后，放鹤风流景祐前。一代典刑能几见，愿从几杖阅耆年。
古柏寒泉
刘珝（明代）

徂徕山中有古柏，枝柯千尺连云碧。鳞皴偃蹇龙蛇姿，孤直深为人爱惜。

庐山山头有鸣泉，鸣珠溅玉白漫漫。青天一望在水下，浪花汹涌玻璃寒。

柏兮泉兮何清洁，嵓花涧草难同列。眼前此景非人世，雅称中宵对明月。
临川桥歌
陈骙（宋代）

壮兮沧溟跨蛟龙，丽兮霄汉垂螮蝀。疑若有神施磨砻，巩然不螮如华崧。

环瞻山幄凝翠空，俯睨溪纹织微风。夜半横浮沆瀣中，朝来掩映扶桑红。

车马飒沓西复东，宏规硕利繄谁功。竞将大年寿我公，愿与此桥俱无穷。
晚风二首·其二
杨万里（宋代）

晚风不许鉴清漪，却许重帘到地垂。
平野无山遮落日，西窗红到月来时。
贺新郎·春情
李玉(宋)（宋代）

篆缕销金鼎。醉沉沉、庭阴转午，画堂人静。芳草王孙知何处，惟画杨花糁径。渐玉枕、腾腾春醒。帘外残红春已透，镇无聊、殢酒厌厌病。云鬓乱，未忺整。
江南旧事休重省。遍天涯、寻消问息，断鸿难倩。月满西楼凭阑久，依旧归期未定。又只恐、瓶沉金井。嘶骑不来银烛暗，枉教人、立尽梧桐影。谁伴我，对鸾镜。
送谯允蹈解青神赴永康学官二首
史尧弼（宋代）

亦有澹台者，时升蝉父堂。
匆匆能几见，忽忽两相忘。
明日舞雩地，薰风编简香。
策勋归圣域，此道久微茫。
李孝子传
袁枚（清代）

嘉定之曲江里有孝子李维煌，字裕光。父岩士，生孝子十年殁，家无旨畜，母针衽以供孝子出就外塾。泣曰：“养亲，儿职也。儿不养母，乃藉母养儿，儿心何安！”遂弃书史，勤耕作，市珍怪之食，进之母，而己甘食淡焉。母病喉，勺饮，喀喀不下者三昼夜矣。孝子呼天求救，母梦神人刺以针曰：“哀而子之孝也。”觉，一汗而愈。雍正七年秋，海风起，城中生波涛，孝子居故穿漏，夜半屋摇摇然，孝子趋负母，伏几下。俄而前后庐舍崩，所避处独完。

孝子父亡逾年，大父亦亡。及其莽也，时届严寒，体故赢，手炭土，僵大雪中。治冢匠数人，蕴火覆之，沦以汤，乃苏，年五十五卒。卒时抱母大恸，嘱其孤某善事大母。

相传其幼时，居父丧，寝苫块中，哀号三年，每出入，邻人指曰：小孝子，小孝子。盖其天性然也。乾隆三十年，大吏闻于朝，建坊曲江里，立祠其旁。

论曰：《孝经》一书，圣人所以为人子训者至矣。然世人方读书以求孝，而李孝氏子独因孝以废书，何耶？中庸曰： “率性之谓道，修道之谓教。”古之人能率其性者，无俟于教也。不然，慈乌反哺，羔羊跪乳，使彼所读何书哉？
赠别范一哥
吕本中（宋代）

相送不嫌远，诘朝当语离。文词知子进，道路觉吾衰。

力疾终无补，徐行敢厌迟。临分更回首，苦语漫成诗。
济江逆田开府过西阳俞氏家林
薛季宣（宋代）

轻舟时复到齐安，一过俞家一黯颜。江打颓墙开野径，篁生故垒上家山。

萧骚城郭尘埃外，缥渺烟霞云水间。便好系船终日卧，官曹不许片时閒。
相和歌辞。白头吟
张籍（唐代）

请君膝上琴，弹我白头吟。忆昔君前娇笑语，

两情宛转如萦素。君中为我起高楼，更开华池种芳树。

春天百草秋始衰，弃我不待白头时。罗襦玉珥色未暗，

今朝已道不相宜。扬州青铜作明镜，暗中持照不见影。

人心回互自无穷，眼前好恶那能定。君恩已去若再返，

菖蒲花生月长满。
又和杨之美家琵琶妓
韩维（宋代）

杨群好古天下无，自信独与常人殊。
勤身所营世或弃，反眼不顾我以趋。
彼其察物类有道，能取精妙遗其粗。
官卑俸薄不自给，买童教乐收图书。
客来呼童理弦索，满面狼籍施铅朱。
樽前一听啄木奏，能使四坐改观为娱。
有时陈书出众画，罗列卷轴长短俱。
破缣坏纸抹漆黑，笔墨仅辨丝毫余。
补装断绽搜尺寸，分别品目穷锱铢。
以兹为玩不知老，自适其适诚吾徒。
岂无高门华屋贮妖丽，中挂瑶圃昆仑图。
青红采错乱人目，珠玉磊落荧其躯。
苟非绝艺与奇迹，杨君视之皆蔑如，
杨君如古天下无。
武陵春·因呈子西
杨万里（宋代）

长铗归乎逾十暑，不著鵕鸃冠。道是今年胜去年。特地减清欢。
旧赐龙团新作崇，频啜得中寒。瘦骨如柴痛又酸。儿信问平安。
舟次兰溪和欧阳国瑞韵
陈文蔚（宋代）

客子经行处，吴江万顷秋。
风烟晓浓淡，云树远稀稠。
缓去花相送，重来鸟劝留。
与郡无楚粤，一笑况同舟。
如意歌赐怡亲王
胤禛（清代）

彩云冉冉鸾鹤翩，鸾鹤背驭双神仙。南极西池环佩联，双双同神帝胄贤。

手执如意来当前，篆刻蝌蚪黄金填。晶荧上下星文缠，瑶台此日喜气偏。

琅琅更听仙语传，唱随偕老如和弦。既指山海为岁年，复言日月同团圆。

煌煌带砺眷便便，子孙永保福且绵。予因仙语嘉喜骈，为尔歌双如意篇。
补史十忠诗·前左丞相江文忠公万里弟万顷
刘壎（宋代）

匡庐云锦屏，鸿儒产其下。
风神俨如龙，夭矫莫可驾。
卷怀经济具，婆娑洛中社。
怪事玉床摇，清昼天忽夜。
突骑从何来，阴风飘屋瓦。
大臣义有死，欲避吾不暇。
庭前环止水，万事付一舍。
从容友灵均，朝野动悲吒。
愍章极哀荣，汗简谁记者。
倘有南熏书，季方足堪亚。
题绵州同知曾傃古雪卷
孙蕡（明代）

开风轩，望古雪。琼崖瑶嶂千万寻，琪树珠林互明灭。

此雪千年亦不消，寒光濑彩长岧峣。火云六月烁金石，滕六万片天花飘。

曾侯仙中人，胸次同皎洁。公馀对雪开风轩，岩壑窗扉两奇绝。

高寒上与元气通，冰光百道飞白虹。群真缥缈下遥夕，高驾缟车乘玉龙。

我昨神游共清赏，羽服翛翛恣长往。浩水花明载酒船，天池月照披风氅。

蛾眉苍翠接仙台，缥缈坡翁跨鹤来。桃花犬吠空斋里，黄竹柴门君自开。
伍子胥庙
李廌（宋代）

烈士可庙食，么麽可悲夫。
誓心报荆郢，忍耻适江吴。
功成期牖下，旋闻赐属镂。
楚邦乃怨耦，宿愤向已摅。
涛江厌波神，魂魄游故都。
存亡两陈迹，无用愧包胥。
行役
裘万顷（宋代）

宿雾锁山椒，落月挂林侧。
崎岖历冈峦，仿佛辨阡陌。
秋高风露寒，道远时序迫。
安得归故园，篝灯理书册。
送韦邕少府归钟山
李嘉祐（唐代）

祈门官罢后，负笈向桃源。万卷长开帙，千峰不闭门。

绿杨垂野渡，黄鸟傍山村。念尔能高枕，丹墀会一论。
言归
林景英（宋代）

言归江海上，甘向石田耕。
不愧为斯世。能间过此生。
地从邻竹占，树听野禽争。
坐咏同涛外，南山尽日行。
姚家门头舟行沙中作
朱筠（宋代）

方舟并鹜首飞鹢，深浪破行浅受敌。我发石幢二十强，不鸟受受虫趯趯。

十月之朔水归壑，两路沙堆一道激。水激沙过沙激水，下者杯斟上杯幕。

一折为水一折沙，越陌度阡舟所历。陆地行舟古曰奡，非陆非水今始觌。

姚家门头沙横绝，土克水出齿𨇗𨇗。舟穷南岸改北岸，中央高沙铺瓴甓。

绕之乃达小登陁，插柳何人示之的。舟舟衔尾弯环前，鲤上龙门额点戚。

前舟得去后舟来，我舟近前舟舟逖。十人推舟一槔簎，簎沙舟登舟陷砾。

六鳌戴舰那可夺，双鲸夹樯不自适。力大负而趋谁呼，一蚁盗之穿难觅。

系绳曳木揠沙入，人试髁没豕涉蹢。舟前人短后人长，两人横槔舟伏擿。

傍舟几人舟一动，舟底沙开珠玓瓅。大珠抛撒如沸泉，细者如烟吹幕。

舟移步步入齐声，放转滩光列缺劈。我坐舟中亦太閒，百变喜艰观以寂。

危滩亲记闽中奔，恶峡空闻巴上击。偶然此作沙中游，饱食安过心莫惄。

凉飙吹人向北行，淠水舟流风惠迪。沙舟不险亦不易，聊判吟成漏三滴。
经猴洞感咏
郑兼才（清代）

环村烟雨乱如丝，草店伤遭劫烬遗。十里空寮馀鹿陷，一方重烬借牛皮。

庄通罗汉朝营垒，地近冈山夜举旗。不是将军能破贼，又教白骨障荒陂。
移帅真定次韵答致政杜公
韩琦（宋代）

常山画野直天街，寄重如何付不才。跃马敢辞奔命去，捍羌曾是奋身来。

军中纪律劳人葺，林下樽罍得意开。引领恩轩无路到，几临风月独徘徊。
新晴
姚倩（清代）

玉阶雨过净无泥，墙角依稀夕照微。却喜门前春水涨，苔痕绿上钓鱼矶。
蝶恋花 登封马叟飞卿寿席即事赋词为马卿祝
卢挚（元代）

种竹山分浇稻水。箕颖田园，菘少屏风里。玉树芝兰谁可比。堂前索甚裁桃李。薄劣莺儿来报喜。似说朝来，麦秀茧眠起。快唤巢由同一醉。
闻啼鸟
韩淲（宋代）

禽啼声嘤嘤，泉流音琤琤。微风摇青林，何其烟轻明。

寻芳浑无花，春深尚含情。浮生无浪悲，谁知山中清。
行香子·妙道勤求
刘志渊（金朝）

妙道勤求。乐以忘忧。要蜗名蝇利心休。六空罢对，一气专柔。火利亏，水利缺，契添抽。百脉通流。四海周游。渐丹凝、清净光浮。虚利妙体，难碍难留。应利方，明物物，显头头。
赠史使君 其二
徐熥（明代）

一麾初出守，三十已专城。露冕诸侯贵，攀辕百姓情。

俸贫难养鹤，庭静但闻莺。试看长溪水，惟君能共清。
书蒋云巢诗卷后
刘宰（宋代）

逸兴常同造物游，驾巢不舆世人侔。
日晴紫翠开千嶂，依旧君家在上头。
董虞臣辰溪八景为赋其二 其二 猛峒新庄
顾清（明代）

桃花不记武陵源，峒里人间别有天。罨画溪山明白昼，接云禾黍自丰年。

前冈饮犊逢巢父，别浦移舟渡辋川。问著主人无一事，久抛金甲事春田。
梦旧
白居易（唐代）

别来老大苦修道，炼得离心成死灰。

平生忆念消磨尽，昨夜因何入梦来。
处暑
张穆（明代）

一岁频过处暑天，单衣林麓胜情偏。田无负郭供公役，邻有藏书借为编。

山市每欺沽酒近，岩居深德种桃先。宵来疏雨添无赖，尽夜绳床恣意眠。
读庄子三首 其三
刘敞（宋代）

商丘有奇树，厥生非一朝。修根走灵社，腾干拿赤霄。

拳局无大用，液樠不可彫。谁谓非世器，终焉托逍遥。

致身适有遇，松桂宁免樵。
黄思贤母氏挽词 其二
廖刚（宋代）

寿考推贤德，安荣享庆门。鹓鸿行令子，兰玉秀诸孙。

谷暗风悲棘，庭空露泣萱。从今五色锦，不复照温颜。
刘簿约游廖园
赵汝燧（宋代）

名园新整顿，樽酒约追随。春晚花飞少，墙高蝶度迟。

注汤童煖酒，拍案客争棋。寂寞鞦韆索，无人尽日垂。
西湖杂咏·春
薛昂夫（元代）

山光如淀，湖光如练，一步一个生绡面。叩逋仙，访坡仙， 拣西湖好处都游遍，管甚月明归路远。船，休放转；杯休放浅。
生查子（闻莺用竹坡韵）
杨冠卿（宋代）

娇莺恰恰啼，过水翻回去。欲共诉芳心，故绕池边树。

人去绮窗闲，弦断秦筝柱。百啭听新声，总是伤心处。
寄表兄郑古潭
林尚仁（宋代）

江湖风浪恶，飘泊此依依。
白发亲俱老，深春人未归。
云留行李住，风遣落花飞。
强饮杯中物，芳心莫易违。
颂古四十四首
释师范（宋代）

骤马加鞭上酒楼，何如坐地看杨州。
是非长短俱裁了，鼠窃终难似狗偷。
侨寄山居霍然几月凡见之于目闻之于耳者辄缀成绝句名之曰田园杂兴非敢比石湖聊以写一时闲适之趣云尔 其四
王志道（宋代）

早蚕上箔将成茧，晚界蚕方起大眠。两月辛勤敢胥怨，成丝成绢更成绵。
虞姬祠
朱黼（宋代）

高楼飞阁开云霞，明珰翠羽颜如花。夫君霸业在本纪，独少外戚留世家。

英雄青史不堪说，美人黄土犹争惜。何曾垓下葬芳魂，空有霜锋污颈血。

兵戈转战生死同，美人即是真英雄。咄哉孺子刘沛公，戚姬乃以人彘终。

传闻飞雹从空起，灵爽犹能卫桑梓。可惜重瞳下相来，喑呜叱咤徒为耳。
李暮吹笛歌
四锡（宋代）

洛阳少年称李暮，众推横笛多功夫。
当时教坊第一部，算得比衣皆不如。
天津杨柳笼桥绿，胧月澹烟何处宿。
不怕金吾禁夜严，偷得新翻禁中曲。
曲中次第能记持，尽向桥栏暗谱之。
性聪心慧归来习，分明把向月中吹。
五音嘈囋相攙出，呼宫吸徵尤奇崛。
谁羡曹网善琵琶，未说阳陶能觱栗。
缠声不断如连环，重声忽转如回出。
清新不比落梅曲，飘瑶乍象霓裳翻。
碎节繁音交砉騞，南箕鼓风箫籁窄。
一斛明珠一索穿，撒落金盘催曲拍。
铮摐大抵声雄豪，历历出群宫调高。
丰隆惊得蛟螭起，雨趁云随初啸嗥。
每到换头多顿挫，一声忽迸疑轰破。
玲珑只许牙枝催，清脆不容他乐和。
宫城响应声更浑，夜静月明诸处闻。
何人懒忆马南郡，知予已胜桓将军。
明皇上楼初听得，听罢沈吟都不测。
宣令遍询坊巷中，旋使王人捕入宫。
李暮悉心以实对，皇慈由是宽其罪。
后来落魄如散仙，扁舟玩月江湖天。
绣囊探出金线管，扬眉舐唇徒自怜。
惊神动鬼吹一曲，指法尤高气海圆。
波浪无风贴然静，千里水面铺轻烟。
水族精灵潜鼓舞，老龙变见来相顾。
因将铁笛相对吹，李暮未识无惊怖。
乃知艺但出众奇，不独人知鬼亦知。
句
高似孙（宋代）

龙尾石须分几寸，牡丹花不望头纲。
宝丰仓秋纳三首 其一
孔武仲（宋代）

次竹编蓬学缺垣，中门以外蚁回旋。群呼直欲争风疾，快走浑回踏地穿。

朱墨乱挥云落手，尘氛横集雪侵颠。新年幸有民输乐，心口相期更勉旃。
常上人还乡省视其师
饶节（宋代）

道人行脚半天下，忽打轻包歌式微。莫作赵州中夜遁，古灵且度出家师。
同孙汝师过其亡弟元升园中次韵
周元晟（清代）

处事元如寄，浮生疑即归。床头琴绝响，灯下泪停挥。

斤斧侵乔木，莓苔掩旧扉。秋霜惊满鬓，堪惜故人稀。
西征有寄翁赵徐三友
徐玑（宋代）

穷冬逆旅身，薄宦此艰辛。
渡水添愁思，看山忆故人。
烟生村落晚，雨过竹松新。
昨夜还乡梦，逢君苦未真。
双桧
刘攽（宋代）

双桧森森高出檐，忆昨卜邻逢吉占。清风似主我为客，冠盖相向何凝严。

爱棠不能如召伯，种柳自觉胜陶潜。春晖渐永群芳丽，翠影看花一寸添。
理舟
李若川（宋代）

为客始逾月，迢迢若经年。
昼永空馆寂，古木参云烟。
我生闻道浅，未能超世缘。
念此方寸地，忧来相萦缠。
今晨动幽兴，沙岸泊归船。
岸远望不远，归思随长川。
送欧阳令之任粤中
薛敏思（宋代）

大堤二月柳初舒，秣马飘然别故庐。自取通才分剧邑，谁怜修路奉除书。

绿蕉丹荔千山度，瘴雨蛮烟百粤居。此去县中花事好，早将佳绩报双鱼。
沁园春·忆黄山
汪莘（宋代）

三十六峰，三十六溪，长锁清秋。对孤峰绝顶，云烟竞秀；悬崖峭壁，瀑布争流。洞里桃花，仙家芝草，雪后春正取次游。亲曾见，是龙潭白昼，海涌潮头。
当年黄帝浮丘，有玉枕玉床还在不？向天都月夜，遥闻凤管；翠微霜晓，仰盼龙楼。砂穴长红，丹炉已冷，安得灵方闻早修？谁知此，问原头白鹿，水畔青牛。
唐兴寺再呈美中
王庭圭（宋代）

七年三过唐兴寺，梦里闻君得好官。遍历兰台兼柱史，近辞香好出金銮。

从来呼客沽村酿，不敢移厨洗玉盘。政恐人情贱杨柳，送迎唯作故时看。
次韵苏主管青溪十绝句
项安世（宋代）

不须北阜与西凉，城里溪亭賸得狂。
风过静观波治乱，云閒閒看月兴亡。
越江之岸人家皆临水种竹叠石作迳其屋然嗟今
郑刚中（宋代）

何人此地得幽居，竹石中间宅一区。
可意江山千百里，有情花木两三株。
应无俗客惊吠犬，时有轻船过卖鱼。
卜筑他年期效此，更添数架古人书。
锦溪坦上人出示浩然斋诗
李洪（宋代）

一室才方丈，容安亦晏然。
雨花飞燕几，缪篆散沉烟。
软语欣投芥，安心不离禅。
老夫惭凿齿，谈麈对弥天。
白雁
林坦（明代）

雪霁千门旧路微，曾传玉札上林飞。行归紫塞和霜断，影度银河带月辉。

瑶瑟轻弹移宝柱，霓裳妙舞想春衣。西风吹醒芦花梦，误逐閒鸥上钓矶。
追和晦庵先生十梅韵
艾性夫（元代）

萧萧三五花，影落寒溪浅。
佳处不在多，诗兴孤山远。
余自入山距出山五十五日竹屋青灯山阴杖屦忘其痴不了事矣随所赋录之得二十首 其十一 兰
徐瑞（宋代）

绿叶映芳蕤，贞姿在空谷。纷纷世人同，寂寂君子独。
偈颂一百一十七首
释绍昙（宋代）

当年不合弃金轮，忍冻吞饥度六春。
又被毛头星换眼，至今苦屈未能伸。
瑞岩不孝，尚有慈心。
烧块木头修薄供，且图温饱过，
切忌赚他人。
张医士杏林图
岳正（明代）

匡庐之山高几许？香炉峰入青云里。云里仙家传姓张，直向峰头开草堂。

堂前杏林接原野，尽是居人为栽者。东风吹春春不住，千树万树飞红雨。

红雨飞残碧玉枝，黄金子结何离离。仙翁富此知何用，年来半与贫穷共。

贫者不困病者痊，感恩欲报良无缘。但愿花开复结实，仙翁一住三千年。
谒金门
曾拨（宋代）

山衔日。洒酒西风独立。一叶扁舟流水急。转头无处觅。

去则而今已去，忆则如何不忆。明日到家应记得。寄书回雁翼。
小重山
卢炳（宋代）

一见情怀便雅投。尊前成密约，意绸缪。已成行计理归舟。空相忆，无计为伊留。

执别话离愁。萦牵滋味恶，在心头。而今无奈阻欢游。些子事，此恨两悠悠。
贵溪有石相背而生俗名之背夫石余谓妻安背夫抑夫弃之耳易之曰夫弃石
利登（宋代）

双石巑岏倚云瘦，背立苍苍两成丑。不知底事忤夫君，千载春风不回首。

妾身虽弃妾不冤，混沌初开已相守。君兴蟠天云，妾亦助君去。

终当为霖九地回，白日昭昭此情傃。
和李校书新题乐府十二首。西凉伎
元稹（唐代）

吾闻昔日西凉州，人烟扑地桑柘稠。蒲萄酒熟恣行乐，

红艳青旗朱粉楼。楼下当垆称卓女，楼头伴客名莫愁。

乡人不识离别苦，更卒多为沉滞游。哥舒开府设高宴，

八珍九酝当前头。前头百戏竞撩乱，丸剑跳踯霜雪浮。

狮子摇光毛彩竖，胡腾醉舞筋骨柔。大宛来献赤汗马，

赞普亦奉翠茸裘。一朝燕贼乱中国，河湟没尽空遗丘。

开远门前万里堠，今来蹙到行原州。去京五百而近何其逼，

天子县内半没为荒陬，西凉之道尔阻修。连城边将但高会，

每听此曲能不羞。
谢安之少卿用始知安是道梯阶
邵雍（宋代）

窝名安乐直堪咳，臂痛头风接续来。
恰见安之便安乐，始知安是道梯阶。
龙湫
楼钥（宋代）

地耸峰峦秀，天开气象宽。
九霄银汉落，千古玉龙寒。
壮观供尊者，幽居称冷官。
何时遂肥遯，不厌白头看。
张晋用晦自西和州来归
项安世（宋代）

江海张公亦壮哉，雪蛆生处守边来。
绵裘六月冰如铁，土焙三更冷似灰。
栈踏曾云归蜀道，船欺急淖下瞿堆。
沙头病士眠初熟，又见征人万里回。
山斗为罗一峰作 其一
陈献章（明代）

青天白日一峰尊，碧玉先生敛衽看。四海未知山斗价，一钱相售是君难。
次韵李参政龙鹤山庐
魏了翁（宋代）

山色醉痕边，溪声客枕前。
山溪元自旧，人已别经年。
秋夜宿东白启师方丈
沈遇（明代）

竹梧满秋庭，萧萧凉气早。
孤灯照跏趺，高僧坐来晓。
风清鹤梦醒，云淡钟声杳。
尘事永相忘，心空众缘了。
驾幸承天（二首）
孙宜（明代）

万国先声二月过，亲行丰乐旧山河。
趋朝故老虔奔走，失候元臣合谴诃。
燕寝昼参增拭泪，享筵朝荐阅登歌。
从来只谒关殊思，此地无妨礼数多。
水月园送王侍郎
方岳（宋代）

送别孤山步绕湖，阑干尽处倚菰蒲。
翁之乐者山林也，客亦知夫水月乎。
万事不如归自好，百年聊与醉为徒。
藕花初醒莼丝老，唤住罾船脍腹腴。
赋得荆轲诗
周弘直（南北朝）

荆卿欲报燕，衔恩弃百年。市中倾别酒，水上击离弦。

匕首光凌日，长虹气烛天。留言与宋意，悲歌非自怜。
次韵端礼见寄
李处权（宋代）

自昔孤芳难寄林，乳离漂泊却须禁。
春风不解回双鬓，夜雨何堪搅寸心。
薄日花光怀杜曲，清流竹色梦山阴。
从来玉石崑山火，臭味多君肯嗣音。
苏度支挽诗 其一
刘攽（宋代）

翰墨兼能事，功名自壮图。云霄曾几许，意气即通衢。

埋玉情何已，修文理不诬。敢忘徐稚礼，絮酒望江湖。
谢原博惠笋叠前韵
李东阳（明代）

翠笼清笋一时开，为有清风竹巷来。
池凤羽毛应比秀，箨龙鳞甲漫成堆。
袜材有派分洋谷，绷锦无心斗马嵬。
莫笑北人曾煮箦，久从湘客问烹裁。
和题云台观
黄庶（宋代）

太华疑挨毕昴回，欲观形胜上云台。
雪中地把银屏立，雨后天将画轴开。
景好更宜和月看，客忙常是爱山来。
我知游者登临意，常恨西轩落日催。
浪淘沙 秦淮水上看钟山
庄棫（清代）

槛外是钟山，翠拥烟峦。山腰茅屋两三间。我却低头水上望，几个渔船。

金粉记当年，裙屐依然。一春心事有谁怜。燕子误将王谢认，来往翩跹。
句 其三
邹极（宋代）

如君报国须终老，閒健归来只一翁。
次韵彬上人见惠
白玉蟾（宋代）

象轮何事过毗耶，诗竅禅关事一家。
自古行春难尽美，非风即一辄成差。
我文柔似三眠柳，君句清如六出花。
应悟已公茅屋下，拟之早已涉河沙。
雨中感怀
史颐（明代）

白日西飞水自东，乾坤浩浩恨何穷。
无梯可觅姮娥药，有术难乘御寇风。
啼<车一>声春雨里，青山万点酒杯中。
王孙去后多芳草，肠断江南鹤发翁。
酬师道雪夜见寄
司马光（宋代）

玉树交横雪后天，银河沉着斗栏干。
笔峰微结冰丝涩，灯晕初成花烬残。
太学先生氊苦薄，公车倦客履仍单。
欲吟佳句到清晓，夜寂愁闻金石寒。
奉简在伯四首
赵蕃（宋代）

渊明种秫有公田，郑老时时得酒钱。
笑我作官浑乏此，自炊斗酒慰馋涎。
北山禅房次危太朴韵
张翥（元代）

一箪小寄青莲宇，尺土巍临白玉京。名药晒庭分草木，好诗书玉杂真行。

劫尘息后心源净，僧腊高来颔雪生。我住巷南师巷北，相过谈到暮钟声。
和晋斋兄韵三首
袁甫（宋代）

不羡勋名逐日新，课孙种绩及青春。
试将圆镜当空照，始识庐山面目真。
再赋
魏了翁（宋代）

淘金乱川绿，发{上艹下戾}烧山红。
自为天一隅，奚翅地十同。
米贱衣弗费，四民罕全功。
功夫到华卉，未至浇淳风。
老梅委林莽，洛佩遗丁东。
茶华新移根，脱命斤斧中。
焉知贲然者，秋毫绵苍穹。
观物弗之察，吾欲问黄熊。
题庐陵罗生诗卷
刘克庄（宋代）

门巷萧然人迹少，华裾客子袖文过。
织千机锦非常巧，熏一铢香已觉多。
持赠白云情厚矣，暗投明月愧如何。
桃花水暖鲈堪鱠，恨不相携买短蓑。
颂古四十首 其三十九
释守珣（宋代）

泥水未分红菡萏，雨馀先透碧波香。千般意路终难会，一著归根便厮当。
纪南乐应教
宋登春（明代）

沙市多新馆，章华余旧台。细云熏岸柳，残雪照江梅。

楚舞花钿丽，吴歈宝瑟催。清尊宜落日，作赋子云才。
送馀姚知县陈最寺丞
谢绛（宋代）

稍过山阴接甬东，正当两国画屏中。
岩岭僧井通江水，门外商帆落海风。
尽日挥弦无一事，平时推轂有诸公。
此行绝胜人人羡，莫恨犹怀五两铜。
题华师院壁
郭祥正（宋代）

邂逅营居得近僧，唯师更住最高层。半瓯香茗浮春雪，一饭寒蔬带晓冰。
清平乐 薄暮上怀柔城，望红螺山一带旧边墙也
顾贞观（清代）

烟光上了。天淡孤鸿小。一派角声听渐杳。吹冷西风残照。

平安火映谯楼。旌旗半卷城头。写入屏山几曲，乡心历乱边愁。
尘外
文天祥（宋代）

半山风雨截江城，未脱人间总是尘。
中夜起看衣上月，青天如水露华新。
送徐林稚山赴江西漕
吕本中（宋代）

总角相从四十年，如今衰病已华颠。久无耆老可访事，尚喜交游不乏贤。

未使从容持从橐，却令辛苦上江船。百城编户皆疲瘵，日望公来与息肩。
五言长城
林希逸（宋代）

老子风骚将，雄豪霸一方。五言如壁立，万里此城长。

气靡曹刘垒，声喧翰墨场。但令投帻去，谁诧撚须狂。

羲笔图成阵，韩文喻倚墙。骚坛唯我擅，谁敢犯锋铓。
重阳前数日微暑小雨遂凉二首 其二
孙觌（宋代）

披衣趁鸡晨，耿耿残月曙。林表霁霞升，青红满云树。

凉蝉犹抱叶，寒虫欲坏户。行行绕黄菊，狼藉衣上露。
送友人及第后归
周密（宋代）

贾生年正少，危掇奉常科。拾第便堪贵，读书何用多。

御黄闻喜酒，宫绿上方罗。见谓清流选，归鸣里巷珂。
寄题建阳宋景高友于堂
刘克庄（宋代）

枢相落成文甚古，府君卜筑墨犹新。
宛如酿枣分梨日，堪愧燃萁煮豆人。
五桂必攀昆季爽，三荆不析户庭春。
梦中犹识三溪路，安得登堂列下宾。
杂兴
张镃（宋代）

金珠不解忧，麴糵堪适情。
隘哉沉湘人，独以醒自名。
生居禁酒国，焉得壶觞倾。
闭门求一醉，无乃干天刑。
若伊旷怀襟，道在宁营营。
详观中圣言，当与智者评。
县尉任子严出示从军陪大将吴侯游石峒五绝句奉次元韵颂日颂平贼之功喜而有作云 其三
王庭圭（宋代）

锦带雕弓银马鞍，鸣鞭飞下白云山。回头却望经行处，已在青苍杳霭间。
端午内中帖子词 其一
刘才邵（宋代）

云篆摹仙印，香菰缠綵丝。风回五明扇，日丽万年枝。
泛舟潏水君俞用韩泛南溪韵作诗三首遂和 其二
李复（宋代）

溪水秋更清，天晴好行舟。叩舷发吴歌，荡漾无时休。

朝戏朱坡下，暮宿青岭头。胜事或有得，随意终日留。

往年思此乐，屡叹来无由。今我方求田，意欲营东畴。

兹计傥能就，遂免卒岁忧。身随鸥泛泛，心逐鱼悠悠。

南舍与北邻，杖策步可投。更祈旸雨时，禾稌常有秋。
今岁试士竟置酒起文堂延主司且作诗送之
晁公溯（宋代）

吾州俗近古，他邦那得如。
饮食犹俎豆，佣贩皆诗书。
今年属宾犹，诏下喧里闾。
白袍五千人，崛起塞路衢。
入门坐试席，正冠曳长裾。
谈经慕康成，对策拟仲舒。
吟诗必二雅，作赋规三都。
传闻选主司，考阅须鸿濡。
果然提权衡，未尝谬锱铢。
得者固惊喜，失者亦欢呼。
乡党为叹息，是事盖久无。
老守蒙此声，增重西南隅。
何以为子谢，举觞挽行车。
少留尽一醉，归驾且勿驱。
送司功入京
麹崇裕（唐代）

崇裕有幸会，得遇明流行。司士向京去，旷野哭声哀。
宫词 其八十四
花蕊夫人徐氏（唐代）

罗衫玉带最风流，斜插银篦慢裹头。闲向殿前骑御马，挥鞭横过小红楼。
题虎邱剑池二首 其二
孙觌（宋代）

神兵一跃几千年，石底乖龙抱宝眠。尚有玉川怀寸铁，裁诗救月泪潺湲。
秋日过景光禄墓二首 其一
李溥光（元代）

光禄坟前禾黍秋，西风萧瑟起人愁。当年姓字喧天下，今日牛羊上垄头。

山色不随人事变，水光犹带夕阳流。黄金已落偷儿便，富贵何曾润髑髅。
辛卯满散天基节即事六首
刘克庄（宋代）

门庑无人殿未开，白头散吏久徘徊。
年年岁岁千秋节，长占群官第一来。
二月
晁公溯（宋代）

门外春寒数日风，登楼聊恃醉颜红。
水浮渺莽春畦外，山在冥茫暮雨中。
题顾横波夫人墨兰图册 其三
柳如是（明代）

读罢《离骚》酒一壶，残灯照影夜犹孤。看来如梦复如幻，未审此身得似无。
暮冬书事
张方平（宋代）

物色无容华，逆风利如剪。晨兴心怅然，惜此岁华晚。

自古东流波，滔滔去无返。计事须及时，咄哉行自勉。
林壑亭
王冕（元代）

会稽林壑东南胜，结构新亭亦壮哉。
树密不知云出没，山深常壮水喧豗。
清幽可许渔樵隐，游赏岂无王谢来？我欲题诗追李杜，风流不是出群才。
北渚
陈师道（宋代）

南荡不可度，北渚风浪生。
向来狐兔迹，已复蛟鼍鸣。
寿广东帅潘直阁
曾丰（宋代）

太初谈赤松，中古说黄石。
笑策导引勋，须鬓白成黑。
金华得道人，缀自仙之籍。
虽因习堕缘，久悟空为色。
泥丸至丹田，盖著半生力。
若为鬓与须，白者日加益。
陆展余染方，岂固未全得。
老聃生世初，鬅鬙头已白。
公白才十年，视祟迟半百。
纸帐挂斋中，竹奴欹枕侧。
染亦无所施，元方不须觅。
或疑白之根，勃窣蟠胸臆。
太白缘搜诗，少陵为忧国。
根未能中芟，华宁不外茁。
根华理固然，抑复容有说。
春浅未多温，腊颓有余冽。
纷纷破萼梅，衮衮放花雪。
融结上鬓须，愈白愈清绝。
少于仁用功，晚以静为德。
厌坐广平堂，归住子云宅。
卧听儿吟哦，起视孙戏剧。
颐间莹生朱，眼底光盎墨。
鬓须从白尽，不失寿箕翼。
切毋痛著梳，更勿闲事镊。
长留与人看，知是老仙伯。
曳裾客盈门，我独有诗癖。
齿愿与公俱，倒指满千亿。
年年赋寿诗，岁岁为贺客。
庚午除夕写怀二首 其一
苏仲（明代）

碌碌天涯走只身，一生行止任天真。极知直道难容世，敢更低头学媚人。

天地几翻成又败，龙蛇须看蛰还伸。茫茫世路无知己，欲访渔翁楚水滨。
咏零陵
欧阳修（宋代）

画图曾识零陵郡，今日方知画不如。
城郭恰临潇水上，山川犹是柳侯余。
驿亭幽绝堪垂钓，岩石虚明可读书。
欲买愚溪三亩地，手拈茅栋竟移居。
吾友务深有叹琴之什运使子骏答之佳章务深亦
文同（宋代）

白水满方湖，山中好秋色。
逋翁促瑶轸，来坐湖水侧。
临风起高调，此兴浩无极。
波静戢游鳞，云空矫飞翼。
萧条变林野，万籁一以息。
且莫缓商弦，令人涕横臆。
游倚帝山二首
吴筠（唐代）

山间非吾心，物表翼所托。振衣超烦滓，策杖追岑壑。

绝地穷gK岈，造天究磐礴。迩临烟霞积，逖睇宇宙廓。

俯惊白云涌，仰骇飞泉落。苔浓鲜翠屏，松古丽丹崿。

目冀睹乔羡，心希驭龙鹤。乃知巢由情，岂伊猿鸟乐。

兹山何独秀，万仞倚昊苍。晨跻烟霞趾，夕憩灵仙场。

俯观海上月，坐弄浮云翔。松风振雅音，桂露含晴光。

不出六合外，超然万累忘。信彼古来士，岩栖道弥彰。
河南王尉西斋
梅尧臣（宋代）

官舍古城隅，西斋何寂寂。
种竹幽趣深，开屏翠光滴。
青山露南墙，落日明东壁。
危台起其傍，其隰坐可觌。
岁暮野田空，天高霜隼击。
更怜风月时，几弄林间笛。
四贤吟
邵雍（宋代）

彦国之言铺陈，晦叔之言简当。
君实之言优游，伯淳之言调畅。
四贤洛阳之名望，是以在人之上。
有宋熙宁之间，大为一时之壮。
麦秀两岐
和凝（五代）

凉簟铺斑竹，鸳枕并红玉。脸莲红，眉柳绿，胸雪宜新浴。淡黄衫子裁春縠，异香芬馥。
羞道交回烛，未惯双双宿。树连枝，鱼比目，掌上腰如束。娇娆不争人拳跼，黛眉微蹙。
摸鱼儿 叠前韵答吴宝崖见怀宝崖武林人
曹溶（明代）

溯词源、六飞南渡，诸家全斗才思。丛山漠漠青如昨，独觉流光惊驶。

秋到矣。趁十幅蒲帆，错绣层层水。唐公瓢里。见炳烛裁诗，题蕉纫碧，累月共仙袂。

劳相念，麋鹿何须爵里。太仓刚剩稊米。鼎钟无处堪容我，聊逐沙鸥眠起。

凄恻事。问故国、交朋雨散谁同醉。浮踪远寄。倩山作纶巾，江为罗带，牢把客愁繫。
句
王随（宋代）

晓色静和迷远径，晴光轻重织平芜。
西湖旧梦
汪元量（宋代）

如此湖山正好嬉，游人船上醉如泥。
黄莺不入垂杨柳，却立海棠花上啼。
挽沈夫人
李流谦（宋代）

人道孝为大，斯言俗之砭。
簪緌颡犹泚，乃能出闺帘。
逶迤竟潜通，姑慈霁霜严。
老禅入宵梦，薄云为之歼。
净心正觉成，妙解脱妄粘。
宝莲托净质，此理遥已占。
君看数珠轮，此句吾为拈。
奉和都台忧水患诗即次原韵 其一
陈繗（明代）

牂牁遥接越江头，底事年来有横流。万顷桑田千里浪，三江烟雨一渔舟。

浚川往迹嗟何在，播种无功恨未收。想见台端今禹稷，为尧兼得十分忧。
寄陈居士
曹勋（宋代）

君住西山我住东，杖藜时复得相从。
欣欣未见飘飘举，楚楚先经面面松。
仙事既无妻子累，丹炉自有鬼神供。
来春麦垅青中过，待碾新茶约段公。
颍水浊
王世贞（明代）

颍水浊，灌氏族。灌氏族，魏其僇。结交莫结侠，结侠身似叶。

使气莫使酒，酒中三尺铁。捐身为名名不美，当时悔作有心鬼，不教田鼢磔东市。
山居四适 酌酒
李纲（宋代）

山禽唤觉不成眠，兴若长鲸吸百川。满酌瓷瓯当金盏，陶然便作酒中仙。
奉和御製读五代史后唐史
夏竦（宋代）

燕赵生奇士，仇方决志平。
十年常竭节，一剑早知名。
自取河南镇，终辞霸府兵。
飞鹰昭庆路。穷达有高情。
舟次陵州
王懋德（元代）

独坐浑如面壁禅，更无馀事恼心天。舟中唯载烹茶具，囊内犹存买酒钱。

秋水经霜鱼自乐，晓林留月鹊堪怜。人生何必东山卧，老我烟霞屋数椽。
句
释惠崇（宋代）

人游曲江少，草入未央深。
满江红 咏梨花鸟图
凌云翰（元代）

谁写琼英，空惊讶、年华虚度。依约似、清明池馆，粉容遮路。

蝴蝶约来丛里闹，鹪鹩还占枝头语。向东阑、惆怅几回看，愁如许。

疑有月，光摇树。疑是雪，香生处。自洗妆人去，凄凉非故。

白发宫娃歌吹远，青旗酒舍诗吟古。记黄昏、灯暗掩重门，听春雨。
和子有感时
洪咨夔（宋代）

八州都督新推毂，两纪中书旧覆瓯。
郿坞然脐如东策，聊城飞笴便无忧。
湖村晚兴
林逋（宋代）

沧洲白鸟飞，山影落晴晖。
映竹犬初吠，弄舡人合归。
水波随月动，林翠带烟微。
寺近疏钟起，萧然还掩扉。
偈颂五十一首
释大观（宋代）

春风缓，春日暖。
山鸟嘲啾，山花烂熳。
达磨面壁九年，归宗拭坏双眼。
诸人还会么，南山粲，
白石烂。拥之不聚，
拨之不散。听之不闻，
觑之不见。
春日登楼野望
薛稷（唐代）

凭轩聊一望，春色几芬菲。野外烟初合，楼前花正飞。

娇莺弄新响，斜日散馀晖。谁忍孤游客，言念独依依。
秋怀十首
陈师道（宋代）

昔作九日期，一览知四方。
夜雨秋水深，烈风畏褰裳。
尊空囊亦空，花豆为我黄。
官奴覆青绫，破屋任飞霜。
安福宗子师共兄弟五人作慈顺堂养母求诗
周必大（宋代）

五窦曾夸擢桂枝，从今天族更光辉。
会看鼓吹喧龟洛，何止三人从伏妃。
得韩无咎书寄使虏时宴东都驿中所作小阕
陆游（宋代）

大梁二月杏花开，绵衣公子乘传来。
桐阴满第归不得，金辔玲珑上源驿。
上源驿中搥画鼓，汉使作客胡作主。
舞女不记宣和妆，庐儿尽能女真语。
书来寄我宴时词，归鬓知添几缕丝？有志未须深感慨，筑城会据拂云祠。
涵清阁
陈知柔（宋代）

追忆唯庵真可人，诗成咳唾笔如神。
使登是阁一快扫，当有银钩铁画新。
重示
沈辽（宋代）

不识南宗与北宗，欲齐得丧已非通。若将直指生为梦，便可偏知色是空。

莫为严周驰诞说，欲轻摩诘作衰翁。古人言句真刍狗，天外秋来有信鸿。
杂曲歌辞。轻薄篇
李益（唐代）

豪不必驰千骑，雄不在垂双鞬。
天生俊气自相逐，出与雕鹗同飞翻。
朝行九衢不得意，下鞭走马城西原。
忽闻燕雁一声去，回鞭挟弹平陵园。
归来青楼曲未半，美人玉色当金尊。
淮阴少年不相下，酒酣半笑倚市门。
安知我有不平色，白日欲顾红尘昏。
死生容易如反掌，得意失意由一言。
少年但饮莫相问，此中报仇亦报恩。
送别
刘方平（唐代）

华亭霁色满今朝，云里樯竿去转遥。

莫怪山前深复浅，清淮一日两回潮。
湖陵与刘生别
陈师道（宋代）

触寒历险来特特，愧无以当欣有得。
向来忧患不相舍，知子用心坚铁石。
人畏有心事无难，此语虽鄙理则然。
君今意在翰墨间，他日人争让一先。
草堂初成郡中诸公枉顾
薛虞朴（明代）

三径幽栖小筑初，春风吾亦爱吾庐。百年知己灌园子，半世生涯种树书。

委卷席门深结驷，山厨藜火薄烹蔬。年来中散疏慵甚，不学文园赋子虚。
朝中措
李吕（宋代）

展屏山色翠连空。潇洒冠闽中。背郭元无尘事，披襟时有清风。

背侯雅致，临流句丽，爱月情钟。乐府直追欧老，堂名新自陶翁。
由羊城如惠州泊源头次蔡明弼斋长韵
袁邮（明代）

曾记羊城两月游，此身漂泊又源头。柳边烟雨清江梦，枕底波涛泛夜舟。

风送天香来惠水，鸟传春意入罗浮。明朝一棹冲寒去，白鹤峰前雾气收。
文文起掩关药圃却寄
王醇（明代）

短墙傍市锁烟鬟，孤客凝思罨画间。
飞梦不曾离一郭，传书翻似隔重山。
世尘恼眼聊思净，花事关心恐未闲。
小簟疏窗留醉后，几虚清月照池湾。
食菜
张耒（宋代）

大雨困淋漓，小雨伤霢霈。
哀哉南亩人，日夜涂手足。
入仓无一粒，敢望祈报福。
余功归老圃，畦菜青满目。
长官却野馈，性命赦鸡鹜。
何须问清白，荐德刍一束。
归来辍食叹，每悔釜炊玉。
青衫尚如此，何况膏粱腹。
愿君少自宽，谋远须食肉。
和卓季万寄示五绝德操为唱
王洋（宋代）

失计长松习用刚，一官才得鬓毛苍。
酒醪不入瓶空腹，始信鸱夷智虑长。
赞佛上
释宗泐（明代）

下兜率兮悲智融。迹垂化兮诞王宫。金园幽兮宝树重。浴圣体兮香泉濛。

角众伎兮伊谁同。世所习兮殚精通。睹四相兮心忡忡。夜逾城兮登雪峰。

一麻食兮苦行工。群魔却兮波旬降。廓妙悟兮星曈曈。托修證兮成厥功。

应世间兮月行空。烛群幽兮开众蒙。海之钜兮罔不容。道无上兮称太雄。
春日
金涓（元代）

今年春日殊无赖，不逐黄衫作伴游。学道十年心似醉，怀人一别岁如流。

残山剩水尘凡隔，瘴雨蛮烟日夜浮。战伐即今怜壮士，功成谁拟觅封侯。
题福州参泉二首
辛弃疾（宋代）

三泉参错本儿嬉，认作参星转更痴。
却笑世间真狡狯，古今能有几人知。
阮郎归
米友仁（宋代）

碧溪风动满文漪。雨余山更奇。淡烟横处柳行低。鸳鸯来去飞。

人似玉，醉如泥。一枝随鬓欹。夷犹双桨月平西。幽寻归路迷。
送懋上人
释行海（宋代）

青山三月野花红，来伴天涯寂寞中。
知子本无相别意，杜鹃昨夜恶春风。
垂虹亭
丁谓（宋代）

悠悠风物四时新，苒苒山屏万古春。
多少江山人不看，却来江上看行人。
悼小婢素梅 其三
无垢（清代）

每识予悲叹，温言慰寂寥。深期共朝暮，何事彩云飘。
纪程十绝 其九
张侃（宋代）

敲开野店旋吹灯，旧酒重温盏易冰。十五年来随分过，任人呼作在家僧。
闲居杂题五首。野态真
陆龟蒙（唐代）

君如有意耽田里，予亦无机向艺能。

心迹所便唯是直，人间闻道最先憎。
苏东坡竹
吴镇（元代）

晴梢初放叶可数，新粉才消露未乾。太似美人无俗韵，清风徐洒碧琅玕。
浯溪道中
范成大（宋代）

江流去不定，山石来无穷。
步步有胜处，水清石玲珑。
安得扁舟系绝壁，卧听渔童吹短笛。
弄水看山到月明，过尽行人不相识。
荷
邓深（宋代）

莲未开时香在叶，他花纵好叶无香。
制衣未入骚人手，象鼻何妨吸酒光。
感时
苏泂（宋代）

欲寻春物了无凭，留得黄鹂一两声。
昨夜荷风清溽暑，岸头还有小虫鸣。
诮喜鹊
张夫人（唐代）

畴昔鸳鸯侣，朱门贺客多。如今无此事，好去莫相过。
题蓬莱深处
韩宜可（明代）

闻道蓬莱别有春，五云深处隔凡尘。
松迷鹤径浑无路，花暗箫声不见人。
沧海日华翻贝阙，三山霞气逐飙轮。
刘郎自是神仙侣，何用天台更问津。
次韵季长见示
陆游（宋代）

倚遍南楼十二栏，长歌相属寓悲欢。
空怀铁马横戈意，未试冰河堕指寒。
成败极知无定势，是非元自要徐观。
中原阻绝王师老，那敢山林一枕安。
送杜少卿起萃知遂宁府以高名千古重如山为韵七首 其五
韩元吉（宋代）

灵旂出江淮，犀甲下秦陇。天声毙狂酋，百战有馀勇。

手敛权贵避，胆落将士愯。谁欤任司直，用舍系轻重。
入帐
许雷地（清代）

斗帐红珠翠羽衔，鸳鸯新制枕双函。风微时曳芙蓉幕，香好浓熏杏子衫。

轻放珊钩声细细，微抬玉腕指掺掺。此身愿化双飞蝶，恨叶愁苗一例芟。
张文献公庙
惠士奇（清代）

海燕辞巢日，何曾峦旧痕。南州一麾去，北阙几人存。

蕃将频蒙宠，胡雏竟负恩。凄凉《谪仙怨》，空向曲中论。
咏网
孔平仲（宋代）

已向晴漪下，还于晚架张。鳞馀银皎皎，目带泪浪浪。

细入诗人咏，轻随钓叟装。结绳相效久，遗象本归藏。
满江红·一笑相携
吴潜（宋代）

一笑相携，且休管、兔升乌坠。那更是，可人宾客，未饶崔李。金叵罗中醽醁莹，玉玲珑畔歌珠缀。望湖光、一片浸韶光，真双美。云絮襞，能纤细。云彩聚，能黏腻。料出山归岫，等闲间尔。碧沚风流人去後，石窗景物春深里。算邯郸、客梦几惊残，炊犹未。
托多克道中戏作胡桐行
宋伯鲁（清代）

君不见额琳之北古道旁。胡桐万树连天长。交柯接叶万灵藏。掀天踔地纷低昂。

矫如龙蛇欻变化。蹲如熊虎踞高岗。嬉如神狐掉九尾。狞如药叉牙爪张。

或为诸生肃。揖让何矜庄。或为勇士怒。奋髯森戟芒。

或为幽闺女。婉昵凝新妆。或为玉清客。羽服来帝乡。

或若沈沙戟。断折怆周郎。或若通天柱。摧坏悲武皇。

或若仇池石。袍笏拜元章。或若伯通臼。舂杵偕孟光。

妍媸肥瘦各有态。风撑雪拒千星霜。枯杈频经野火燎。翠叶不碍寻斧伤。

我闻蒲昌海。大者如舟航。张侯乘之探星宿。牵牛织女遥相望。

山经既不载。班史亦未详。瞀儒不解事。鸣凤讹朝阳。

吁嗟造物信狡狯。画工虽巧安能方。我今作诗告来者。此言虽夸勿笑狂。
将游华山以欲雨未往
玄烨（清代）

欲向青山涧壑行，春云又变晓阴轻。勾陈不遣惊禅定，恐碍林间碧草生。
水阁纳凉同董均可步管丈秋崖元韵
缪公恩（清代）

一泓秋涨半池荷，小榭临流起细波。水气潜随花气散，蝉声远杂树声多。

残霞影落连朱槛，新霁烟深锁翠萝。纳爽不知天竟晚，已看高阁转银河。
喜雨呈二兄
李洪（宋代）

冻雨排银竹，垂檐一万条。
新凉生枕簟，馀润到枯焦。
静听欣倾注，应心快洗浇。
长河从此足，不用借咸潮。
吴夫人挽词 其一
周紫芝（宋代）

懿德闺房重，高名远近称。流年忽成梦，素节尚如冰。

法悟无生忍，禅参最上乘。应怜女博士，空近读书灯。
寄云山寺僧人草堂
朱希晦（元代）

白云深羃羃，青山郁峨峨。道人无住著，奈此青山何。

山中草堂花映户，禅味由来最清苦。嗟予寥落徒相思，身绊尘缘乃远阻。

李邺侯，懒瓒公，平生道气长塞胸。法中老将人中雄，曾翻砚水作玄雨，号令神物驱蛟龙。

朅来谈笑九天上，坐使六合生华风。苍生戢戢俱在甄陶中，公今顾我如有意，会飞杖锡凌苍空。
奉酬巴陵令
沈辽（宋代）

身世不相若，孤卧南山云。忽枉故人问，乃是巴陵君。

君治最潇洒，洞庭天下闻。高材有馀暇，壮观谁能群。

子贱不弹琴，河阳自工文。大轴写丽句，琼华袭兰薰。

赠我岂无意，我衰何足云。三复不知报，怅望长江濆。
辩言
孔平仲（宋代）

两叶可掩目，两豆可塞耳。小人多奸邪，君子防近蔽。

周公未免谤，孔子亦遭毁。人言不足信，自古均如此。
丁未之冬营房告成有亭翼然名之曰劝功且为歌
袁燮（宋代）

维此江壖，控扼之所。
居安思危，可无备御。
维彼强狡，巧於乘隙。
萌蘖弗除，其欲罔极。
孰堪制之，维汝弓兵。
猛虎在山，百兽震惊。
勇无坚敌，谋无遗虑。
如彼猎师，靡逸狐兔。
亦如农夫，稂莠是芟。
寇盗斯戢，善良斯安。
吾民膏备，为汝衣食。
可不念此，为民除慝。
国用方窘，于汝常给。
可不念此，竭诚报国。
无或徇私，贪求肆虐。
无或荒嬉，酣饱蒱博。
强汝志气，精汝武艺。
习汝行陈，照汝果毅。
我闻在昔，元勋茂烈。
发迹弧矢，登寺授钺。
反观此身，均一丈夫。
彼既能然，我岂不如。
黽勉从事，不辞险阻。
风餐露宿，含辛茹苦。
汝身则劳，民获安堵。
肝胆忠义，神其福汝。
我作营房，亦既劳止。
用集尔众，缓急有备。
营房之居，义均弟兄。
务在和睦，毋或纷争。
营房之居，法如军旅，
什伍相第，其传自古。
以大总小，先正其身。
以小承大，期於率循。
我筑斯亭，句曰劝功。
尔有勤劳，是奖是崇。
尔或有罪，吾不汝贷。
鞭扑斥逐，其耻为大。
凡尔有众，各敬尔德。
飞此歌诗，持循罔失。
极目亭有作
孔武仲（宋代）

浩荡江风动客襟，短亭清晚一登临。
乱霞藏日半天缬，渌水浸空千顷金。
壮志未成游学恨，素交将散别离心。
前山更有难寻景，试为闲来一苦吟。
江行望麻姑山
吴森（清代）

脉脉广川流，兰楫从此去。残雪蕴丛薄，夕阳隐荒戍。

麻姑朝未回，仙坛想如故。村庄四五家，衰草门外路。

飞瀑界青碧，稠杉缈烟雾。遥企山中人，颇惬山中趣。

快然念吾侪，仙风几时御。
秋怀
汤胤勣（明代）

绀发青瞳未有涯，云山交付两芒鞋。
乏财原宪贫非病，荷插刘伶死便埋。
有趣不须诗过巧，无谋方觉事多乖。
秋深更值连宵雨，一霁苔痕总上阶。
相劝酒
李贺（唐代）

羲和骋六辔，昼夕不曾闲。弹乌崦嵫竹，抶马蟠桃鞭。

蓐收既断翠柳，青帝又造红兰。尧舜至今万万岁，

数子将为倾盖间。青钱白璧买无端，丈夫快意方为欢。

臛蠵臑熊何足云。会须钟饮北海，箕踞南山。

歌淫淫，管愔愔，横波好送雕题金。人生得意且如此，

何用强知元化心。相劝酒，终无辍。

伏愿陛下鸿名终不歇，子孙绵如石上葛。

来长安，车骈骈。中有梁冀旧宅，石崇故园。
采莲舞
史浩（宋代）

珠露漙漙清玉宇。霞标绰约消烦暑。时驭清风之帝所。寻旧侣。三千仙仗临烟渚。舴艋飘摇来复去。渔翁问我居何处。笑把红蕖呼鹤驭。回头语。壶中自有朝天路。
奉答相之再示两诗 其二
周紫芝（宋代）

老愧才都尽，人愁雨不来。酒樽无客把，诗卷为君开。

山色螺分翠，江涛雪拥堆。新篇慰愁眼，喜色动寒杯。
奉和仪鸾殿早秋应制
许敬宗（唐代）

睿想追嘉豫，临轩御早秋。斜晖丽粉壁，清吹肃朱楼。

高殿凝阴满，雕窗艳曲流。小臣参广宴，大造谅难酬。
题山云海月楼
熊禾（元代）

壶山一片云，沧海一轮月。
仁人典刑静，志士胸次阔。
我来登斯楼，抚景亦奇绝。
一天任舒卷，万古看出没。
吟情俯八极，酒兴小溟渤。
云来地脉动，云去悄无迹。
月出天光生，月落万山黑。
归来一梦觉，东窗又明发。
西招四时吟 其三
和琳（清代）

南山看雾起，雷为雨吹嘘。淡淡秋无迹，淙淙夜不虚。

池塘堪浴佛，稞麦渐仓储。更喜羊脂厚，厨供大嚼初。
送元上人过长芦
释正觉（宋代）

阿祖江滨插苇枝，丛林蕃茂果臻斯。
师门昆仲知名旧，缘法东西得面迟。
沙上盟寒鸥怪晚，屋头字草雁来时。
月明古渡清铺练，千里同风不隔丝。
摸鱼儿·又吴尘
张矩（宋代）

又吴尘、暗斑吟袖，西湖深处能浣。睛云片片平波影，飞趁棹歌声远。回首唤。仿佛记、春风共载斜阳岸。轻携分短。怅柳密藏桥，烟浓断径，隔水语音换。

思量偏。前度高阳酒伴。离踪悲事何限。双峰塔露书空颖，情共暮鸦盘转。归兴懒。悄不似、留眠水国莲香畔。灯帘晕满。正蠹帙逢迎，沈煤半冷，风雨闭宵馆。
梦江南 寄五妹刘何减
李长宜（清代）

家园好，花事说东皋。国色有人欺芍药，乡心昨夜寄樱桃。

镜阁梦迢迢。
次韵次卿林下行歌十首 其七
周紫芝（宋代）

卖酒罾鱼只数家，卜邻元在水之涯。扁舟定自桃源去，斜日红飞两岸花。
和范景仁王景彝殿中杂题三十八首并次韵其三
梅尧臣（宋代）

谁人重咏大刀头，只顾长明不愿流。
纵使西倾必东出，宁同寒水泻宫沟。
雪后
董嗣杲（宋代）

雪后江面净，客子不畏寒。
掀篷篷上坐，静见天地宽。
风平势未减，小舟荡渺漫。
万里莹无波，琼树幻翠峦。
大江此胜概，景与心会难。
须臾世界殊，月拥白玉槃。
凡身寄广漠，酒杯不可乾。
严冱何能禁，醉眠更已残。
题旧写真图
白居易（唐代）

我昔三十六，写貌在丹青。我今四十六，衰悴卧江城。

岂比十年老，曾与众苦并。一照旧图画，无复昔仪形。

形影默相顾，如弟对老兄。况使他人见，能不昧平生。

羲和鞭日走，不为我少停。形骸属日月，老去何足惊。

所恨凌烟阁，不得画功名。
无题五首 其二
郑思肖（宋代）

自古无兹难，我朝今遇之。小臣惭逆土，大事决成期。

劫坏六龙死，天荒万象悲。时哉弗可失，奋发莫迟疑。
古歌
沈千运（唐代）

北邙不种田，但种松与柏。松柏未生处，留待市朝客。
春老寒雨酴醾竟烂
薛季宣（宋代）

无定若游丝，神人荐玉衣。飘摇思远举，婀娜怯空归。

晚色檀心重，春寒酒力微。牵肠无柳眼，香絮雪花飞。
出塞（二首）
戴铣（明代）

汉家开疆土，穷兵逐天骄。
后有窦车骑，前有霍嫖姚。
明时重文教，边功谁敢邀。
迩来逐小丑，已觉战士凋。
六月一日同姜白石泛湖
葛天民（宋代）

六月西湖带雨山，小膛终日傍鸥闲。
风烟如许关情甚，宾主相鸥下语难。
几点送君归大雅，一凉今夜满长安。
江湖远思知多少，归去风前各倚栏。
示金确然
朱松（宋代）

牢落天涯身百忧，故人千里肯相投。知君强记当年事，莫说家山恐泪流。
徐静乐以贱生有诗次韵为谢
方一夔（宋代）

伟哉盘古灵，万仙集殊庭。分布岁镇荧，生化与尅刑。

气机浩不停，几人得宁馨。开落随日蓂，嗟哉此三星。

光彩浮四溟，芽甲逢春霆。铓刃发霜硎，蹉跎叹流萍。

白云归杳冥，十年哀伶俜。赋芧由狙㹶，贫鬼急索絣。

碧梧堕倦翎，馆我修遗经。缅彼双峡青，易学驱沸溟。

出关东傅丁，渡海北返宁。共君万颓龄，药笼俱参苓。
题了庵道人魏
胡奎（元代）

吾闻伯阳鍊丹金罍山，丹成上天去不还。芙蓉伏火绛泥冷，空天宝诀留人间。

神仙中人不易得，今见其孙天仙骨。手把参同一卷书，此书云是传家物。

往年骑鹤上玄都，袖天龙虎真人之画图。云窗雾阁在咫尺，万里何必寻方壶。

归去西湖饮山渌，一榻了然心自足。琪花满地雨声寒，为尔高歌洞天曲。